Is daar bewyse dat God bestaan?” Dit is baie interessant dat so baie aandag aan hierdie vraagstuk gegee word. Jongste meningspeilings dui daarop dat 90% van die wêreld se bevolking in die bestaan van God of ’n groter mag, glo. Op een of ander manier word verwag dat diegene wat glo in die bestaan van God, bewyse moet lewer dat Hy wel bestaan. Ek dink dit moet eerder andersom wees. Die bestaan van God kan egter nie as waar of onwaar bewys word nie. Die Bybel sê ons moet deur geloof die feit dat God wel bestaan, aanvaar, “Dit kan nie gebeur as ’n mens nie op God vertrou nie. En daar is goeie rede voor: ’n mens sal God net soek en na Hom toe gaan as jy oortuig is en vertrou dat Hy dáár is en dat Hy mense wat na Hom toe kom met oop arms ontvang” (Hebreërs 11:6). Indien God dit so wil hê, kan Hy net verskyn en sodoende aan die wêreld bewys dat Hy wel bestaan. As hy dit egter sou doen, sal daar geen nodigheid vir geloof wees nie. “Jesus sê vir hom: ‘Is jy oortuig omdat jy My gesien het? Wel, die mense wat My nie soos jy sal sien nie, maar My tog met oorgawe aanvaar, gaan van geluk oorloop” (Johannes 20:29). Dit beteken egter nie dat daar nie bewyse vir God se bestaan is nie. Die Bybel sê: “As jy opkyk na die hemel, sien jy hoe mooi God se handewerk alles rondom ons versier. Alles wat Hy gemaak het, vertel hoe belangrik Hy is. Dis of die een dag met die volgende dag praat en die een nag vir die volgende nag fluister. Hulle dra die boodskap van God se eer en grootheid vêrder oor. Maar jy hoor geen geluid nie; hulle praat nie met mensewoorde nie. Hulle boodskap word versprei sonder klanke” (Psalm 19:1-4).